b'\n_START_ARTICLE_\nFrancesc Ll\xc3\xa0cer Pla\n_START_SECTION_\nBiografia\n_START_PARAGRAPH_\nDe menut va ingressar com escol\xc3\xa0 al Reial Col\xc2\xb7legi del Corpus Christi de Val\xc3\xa8ncia. El 1932, als 14 anys, va ser requerit des d\'Elx perqu\xc3\xa8 cantara les parts de l\'\xc3\x80ngel i l\'Ara Coeli del Misteri d\'Elx, constituint un fet ins\xc3\xb2lit la participaci\xc3\xb3 d\'un cantor no il\xc2\xb7licit\xc3\xa0. El contacte amb la m\xc3\xbasica coral seria una influ\xc3\xa8ncia decisiva en la seua obra creativa com ell mateix va recon\xc3\xa8ixer. Va estudiar al Conservatori Superior de M\xc3\xbasica de Val\xc3\xa8ncia amb Manuel Palau i Josep B\xc3\xa0guena Soler._NEWLINE_Va haver de compatibilitzar la seua dedicaci\xc3\xb3 a la m\xc3\xbasica amb els seus serveis com a funcionari de Sanitat, ocupant el lloc d\'Administrador General de l\'Escola de Puericultura de Val\xc3\xa8ncia._NEWLINE_La seua evoluci\xc3\xb3 musical \xc3\xa9s pr\xc3\xa0cticament la d\'un autodidacte. En l\'Espanya de la postguerra no va tenir massa oportunitats de viatjar, i per tant la coneixen\xc3\xa7a de les avantguardes musicals europees va ser producte del seu propi inter\xc3\xa8s i dedicaci\xc3\xb3. Ha reconegut com les influ\xc3\xa8ncies m\xc3\xa9s destacables les de Maurice Ravel i sobretot B\xc3\xa9la Bart\xc3\xb3k, encara que tamb\xc3\xa9 es va mostrar proper a algunes propostes est\xc3\xa8tiques de la Segona Escola de Viena, principalment d\'Alban Berg, el m\xc3\xa9s l\xc3\xadric i "rom\xc3\xa0ntic" de la trinitat vienesa. Va ser un dels primers compositors valencians a inscriure\'s en les propostes de la m\xc3\xbasica contempor\xc3\xa0nia i avantguardista imperants a Europa._NEWLINE_La seua primera obra data del 1952: Dos lieder amatorios. Sovint aquestes primeres obres mostren un esperit nacionalista valenci\xc3\xa0 combinat amb un cert humorisme. A partir de Sincrecci\xc3\xb3n-Divertimento (1962), per a orquestra de corda, el llenguatge es torna m\xc3\xa9s experimental. En la d\xc3\xa8cada de 1970, Ll\xc3\xa0cer troba un llenguatge personal que fa possible unir el lirisme, els ecos del folklore valenci\xc3\xa0 i l\'experimentalisme avantguardista en obres d\'\xc3\xa8xit, com ara Migraciones (1974)) o Am\xc3\xa9n de Folies (1978), per a orquestra. Segons Tom\xc3\xa0s Marco en aquest per\xc3\xadode [Ll\xc3\xa0cer ens ofereix] una visi\xc3\xb3 nova i singularment suggestiva del que podria ser un nacionalisme vist des d\'una nova perspectiva i amb car\xc3\xa0cter avan\xc3\xa7at._NEWLINE_El 1985, l\'Orquestra Nacional d\'Espanya va encarregar-li la composici\xc3\xb3 d\'un concert per a piano i orquestra._NEWLINE_En l\'obra de Ll\xc3\xa0cer es troba sovint present l\'element folkl\xc3\xb2ric valenci\xc3\xa0, per\xc3\xb2 com ell mateix ha dit "la seua influ\xc3\xa8ncia es d\xc3\xb3na a partir dels suggeriments de l\'al\xc3\xa8 del seu contingut expressiu, la paleta r\xc3\xadtmica utilitzada, el colorit, el tractament de les seq\xc3\xbc\xc3\xa8ncies texturals, etc." Aix\xc3\xad, Ll\xc3\xa0cer no en fa refer\xc3\xa8ncies directes, superant l\'esquema tradicional en la m\xc3\xbasica nacionalista de finals del Segle XIX i principis de Segle XX._NEWLINE_Destaquen en el treball de Ll\xc3\xa0cer les seues innovacions harm\xc3\xb2niques. Segons Josep Ruvira "Ll\xc3\xa0cer ha assumit l\'her\xc3\xa8ncia occidental de l\'an\xc3\xa0lisi i la preocupaci\xc3\xb3 pel par\xc3\xa0metre harm\xc3\xb2nic. En aquest sentit, el seu treball, com a la seua manera la [Segona] Escola de Viena, Boulez, Xenakis i tants d\'altres compositors del nostre segle, ha assumit que l\'escala de les altures i les seues relacions constitueixen el troc central de la nostra hist\xc3\xb2ria musical"._NEWLINE_A banda de la seua tasca com a compositor i de la seua vida professional, va ser professor del Conservatori de Val\xc3\xa8ncia i de l\'Institut Musical Giner. T\xc3\xa9 publicat el manual pedag\xc3\xb2gic Guia Anal\xc3\xadtica de formas musicales para estudiantes  (1982).'